**Barona** on suomalainen palveluyhtiö, jonka tarjoamia palveluita ovat muun muassa henkilöstöratkaisut, ulkoistukset, koulutukset, konsultointi sekä muutostilannepalvelut. Valtakunnallisesti Barona työllistää vuosittain yli 30 000 työntekijää yli kymmenellä toimialalla, kuten teollisuudessa, rakennusalalla, logistiikassa, kaupan alalla, hotelli- ja ravintola-alalla, taloushallinnossa ja tietojenkäsittelyalalla. Barona on merkittävä aikuiskouluttaja sekä ulkomaisen työvoiman rekrytoija.

Vuonna 2020 Barona toimi yli 30 paikkakunnalla. Suomen lisäksi Barona toimi tuolloin Ruotsissa, Norjassa, Tanskassa, Venäjällä, Virossa, Puolassa, Slovakiassa ja Espanjassa. Baronan liikevaihto vuonna 2020 oli noin 346 miljoonaa euroa. Yhtiö on Suomen suurin henkilöstöpalveluyritys.

Barona on osa Bravedo-konsernia. Bravedo Oy on Baronan suurin omistaja, ja Bravedon enemmistöomistajia ovat toimiva johto ja muu henkilöstö.

Historia
--------

Yhtiön perustivat vuonna 1999 Markus Oksa ja Mikko Leppänen. Liiketoiminta alkoi Pohjanmaan rakennusalan työvoimatarpeeseen vastaamisella, mutta laajeni nopeasti muille toimialoille.

Barona on hakenut ratkaisua eri alojen työvoimapulaan myös ulkomailta. Yritys aloitti rekrytoinnit Filippiineiltä 2000-luvun alkupuolella.

Vuonna 2014 Barona osti Ramirentin logistiikka- ja varastotoiminnot Tuusulassa.

Vuonna 2015 Barona osti henkilöstöpalvelualan yrityksen Argentan. Kaupantekohetkellä Argentassa työskenteli yli 1 000 asiakaspalvelu- ja myyntialan työntekijää.

Alkuvuodesta 2017 Barona osti henkilöstöpalveluyritys Opteam Yhtiöt Oy:n. Yrityskaupan myötä Barona kasvatti etumatkaansa alan markkinajohtajana Suomessa.

Syksyllä 2019 Barona osti maahanmuuttajien kotoutuskoulutuksen markkinajohtajan, Arffman Finland Oy:n. Kaupan jälkeen Arffman jatkoi toimintaansa itsenäisenä yhtiönä ja Jouni Lukkarinen sen toimitusjohtajana.

Tammikuussa 2021 Barona laajensi toimintaansa kevytyrittäjämarkkinaan ja teki sijoituksen Free.fi-kevytyrittäjäpalveluun. Syksyllä 2021 Barona kertoi ostaneensa enemmistöosuuden Free.fi:stä.

Syyskuussa 2021 Baronan toimitusjohtaja vaihtui, kun tehtävään astui Lassi Määttä. Määttä on työskennellyt Baronan johtotehtävissä vuosina 2004–2018, jonka jälleen hän on toiminut eri yhtiöiden hallituksissa sekä Bravedo-yhteisön kehityshankkeissa.

Liiketoiminta ja yritysrakenne
------------------------------

Barona on laaja-alainen ja täysin kotimainen palveluyhtiö. Henkilöstöpalveluiden lisäksi yrityksen toimintaan kuuluvat muun muassa ulkoistukset, koulutukset, kansainvälisen työvoiman palvelut sekä muutostilanneratkaisut. Barona on myös panostanut tietojenkäsittelyosaamiseen, ohjelmistokehitykseen ja uusien palvelukonseptien toteuttamiseen.

### Henkilöstöpalvelut

Yrityksen palveluihin kuuluvat yksittäiset toimeksiannot, suorarekrytoinnit ja toistuvat rekrytoinnit. Barona auttaa rekrytoimaan esimerkiksi tietojenkäsittelyn osaajia ja eri alojen asiantuntijoita.

Barona tekee suuria rekrytointihankkeita. Yritys on toteuttanut esimerkiksi Valmet Automotiven Uudenkaupungin työntekijähakuja.

Barona on merkittävä ulkomaisen työvoiman rekrytoija, yritys on työllistänyt Suomeen noin 250 filippiiniläistä hoito- ja ravintola-alalle. Barona auttaa yrityksiä hoitamaan ulkomaisten työntekijöiden viranomaisasiakirjat ja työluvat kuntoon sekä saapuvien työntekijöiden perheitä sopeutumaan uuteen asuinmaahan.

### Kokonaisulkoistukset

Osa yrityksistä on ulkoistanut kokonaisia yksiköitä Baronan hoidettavaksi. Esimerkiksi logistiikka-alalla Barona vastaa tiettyjen logistiikkakeskusten koko henkilöstöstä, työnjohto mukaan lukien. Barona on kertonut rakentavansa Vantaalle yli 30 000 neliön logistiikkakeskuksen, Avialogiksen. Vuonna 2021 kerrottiin, että Avialogis valmistuu vuonna 2022.

### Palvelukeskukset

Baronalla on asiakaspalvelukeskukset Puolassa ja Espanjassa. Espanjan Fuengirolassa Barona työllistää yli 260 työntekijää ja on yksi kaupungin suurimmista työnantajista.

### Henkilöstön kehittäminen ja työkykypalvelut

Vuosittain Barona auttaa yli 1 000 työkyvyttömyysuhan alla olevaa löytämään heille soveltuvampaa työtä. Barona on eläke- ja tapaturmavakuutusyhtiöiden kumppani ammatillisessa kuntoutuksessa.

### Koulutuspalvelut

Barona tarjoaa vuosittain työelämäkoulutusta yli 3 000 ihmiselle. Erilaisten, muutamia kuukausia kestävien koulutusohjelmien avulla työntekijät ja -hakijat voivat päivittää osaamistaan vastaamaan yritysten tarpeeseen.

### Teknologia ja kehitystyö

Barona kehittää omaa teknologiaa ja uusia sovelluksia. Yritys työllistää noin 40 ohjelmistokehittäjää.

Barona on rakentanut oman rekrytointijärjestelmän, Jelppin. Yrityksen kehitystyön tuloksena on syntynyt erikseen kaupallistettuja palveluita, kuten videorekrytointityökalu Recright ja vertaistulkkauspalvelu Tulka.

Barona on kehittänyt logistiikan toimitusketjun hallintaan Kontti-nimisen ratkaisun, joka kertoo, missä tavara liikkuu.

Keväällä 2020 Barona kehitti Suomen ensimmäisen kauppakeskusverkkokaupan, Badelin.

### Baronan tytäryhtiöt

Baronan tytäryhtiöt ovat työelämäkoulutuksia tarjoava Saranen Consulting, maahanmuuttajien koulutuksiin erikoistunut Arffman, koulutusyritys Talentgate, kevytyrittäjäpalvelu Free.fi sekä Suomen johtava relokaatiopalveluiden tarjoaja Finland Relocation Services.

### Bravedo-konserni

Barona on osa Bravedo-konsernia, johon kuuluu yli 30 työelämä-, teknologia- sekä sosiaali- ja terveyspalveluita tarjoavaa yritystä. Bravedon yhteenlaskettu liikevaihto on yli 600 miljoonaa euroa.

### Yrityksen johto

Baronan toimitusjohtaja on ollut syksystä 2021 alkaen Lassi Määttä. Baronan hallituksen puheenjohtaja on Taru Tujunen. Hallituksessa istuu myös Markus Oksa, yksi yhtiön perustajista.

Vastuullisuus
-------------

Barona on edistänyt työllisyyttä muun muuassa järjestämällä maksuttomia työelämävalmennuksia sekä panostamalla maahanmuuttajien työllistymiseen. Barona on merkittävä nuorten työllistäjä, joka tarjoaa vuosittain tuhansia kesätyöpaikkoja.

Koronaviruspandemian aikana Barona loi yhdessä Luonan, Forenomin ja rakennusliike Firan kanssa karanteeniasuntopalvelun, jossa oirehtivalle rakennustyöntekijälle tarjotaan erillinen huoneisto sairastamista varten.

Barona on kertonut tekevänsä alansa ensimmäisen kotimaisen vastuullisuusohjelman vuoden 2020 aikana.

Lähteet
-------

1. 1 2 3 4  Barona Yrityksille - Meistä *Barona*. Viitattu 8.7.2020.
2. 1 2 3  Mirva Heiskanen: Barona on rekrytoinut jo 250 hoito- ja ravintola-alan ihmistä Filippiineiltä *Talouselämä*. Viitattu 8.7.2020.
3. ↑  Barona Oy: Vuosikatsaus 2020 – Barona *insights.barona.fi*. Viitattu 16.11.2021. (ruotsiksi)
4. ↑  Barona ostaa Ramirentin varasto- ja logistiikkatoiminnot Tuusulassa *Rakennuslehti*.  27.10.2014. Viitattu 8.7.2020.
5. ↑  Lyhyesti | Barona osti henkilöstöyritys Argentan *Helsingin Sanomat*.  3.3.2015. Viitattu 8.7.2020.
6. ↑  Olli Herrala: Barona ostaa kilpailijansa - vuokratyövoimassa hurja imu *Tärkeimmät talousuutiset | Kauppalehti*. Viitattu 8.7.2020.
7. ↑  Barona ostaa Arffman Finlandin - Osto&Logistiikka *www.ostologistiikka.fi*. Viitattu 8.7.2020.
8. ↑  Antti Möller: Barona kehittämään kevytyrittäjyysmarkkinaa – sijoittaa Free-kevytyrittäjyyspalveluun *tiedotteet.barona.fi*. Viitattu 16.11.2021.
9. ↑  Barona: Barona tehnyt lisäsijoituksen kevytyrittäjäpalveluun – jatkossa FREE.fi:n enemmistöomistaja *tiedotteet.barona.fi*. Viitattu 16.11.2021.
10. ↑  Barona: Barona siirtyy uuteen vaiheeseen – työtä luotsaamaan uudeksi toimitusjohtajaksi valittu Lassi Määttä *tiedotteet.barona.fi*. Viitattu 16.11.2021.
11. ↑  Barona - Paremman työelämän puolesta *Barona*. Viitattu 8.7.2020.
12. ↑  Barona IT on ketterä ja joustava kumppani - Kristian Luoma, OP Lab *Barona*. Viitattu 8.7.2020.
13. ↑  Leena Ruskeeniemi: Uudenkaupungin autotehdas rekrytoi tuhatta uutta työntekijää – Työntekijöitä etsitään myös Forssasta ja Loimaalta *Seutu-Sanomat*.  Arkistoitu 10.7.2020. Viitattu 8.7.2020.
14. ↑  Barona Oy: Barona Relocation | Your Nordic Relocation Agency *www.baronarelocation.com*. Viitattu 8.7.2020. (englanniksi)
15. ↑  LTP Logistics – mielenrauhaa kasvuvaiheeseen *Barona*. Viitattu 8.7.2020.
16. ↑  Barona Logistiikan Avialogis avataan ensi vuonna - Osto&Logistiikka *www.ostologistiikka.fi*. Viitattu 16.11.2021.
17. ↑  Anna, 39, tekee etätöitä Espanjassa, nauttii auringosta ja halvasta hintatasosta - "Ilmapiiri on selvästi rennompi kuin Suomessa" *www.iltalehti.fi*. Viitattu 8.7.2020.
18. ↑  David Mac Dougall: Sunshine living: Meet the residents of Little Finland, Spain | News Now Finland *newsnowfinland.fi*.  20.2.2020.  Arkistoitu 8.7.2020. Viitattu 8.7.2020. (englanniksi)
19. ↑  Työkykypalvelut - Barona | Paremman työelämän puolesta *Barona*. Viitattu 8.7.2020.
20. ↑  Barona Työkykypalvelut – ammatillinen kuntoutus *Barona*. Viitattu 8.7.2020.
21. ↑  Koulutuspalvelut - Barona | Paremman työelämän puolesta *Barona*. Viitattu 8.7.2020.
22. ↑  Ari Lähteenmäki: Koulutuspalveluilla tehdään tulevaisuuden osaajia *blog.barona.fi*. Viitattu 8.7.2020.
23. ↑  Teknologiat *Barona*. Viitattu 8.7.2020.
24. ↑  Innovaatiot – Jouhevaa konttilogistiikkaa *Barona*.  Arkistoitu 8.7.2020. Viitattu 8.7.2020.
25. ↑  Mall of Triplalle keskusverkkokauppa - Osto&Logistiikka *www.ostologistiikka.fi*. Viitattu 8.7.2020.
26. ↑  About *www.bravedo.fi*.  Arkistoitu 22.6.2020. Viitattu 8.7.2020. (englanniksi)
27. 1 2  Johto - Barona | Paremman työelämän puolesta *Barona*. Viitattu 8.7.2020.
28. ↑  Barona: Barona nostaa Suomen työllisyysastetta panostamalla lisää maahanmuuttajien työllistämiseen *tiedotteet.barona.fi*. Viitattu 8.7.2020.
29. ↑  Katriina Sahlman: Barona tekee konkreettisia tekoja työllisyyden parantamiseksi – tuhansia työnhakijoita saapui maksuttomiin työelämävalmennuksiin *tiedotteet.barona.fi*. Viitattu 8.7.2020.
30. ↑  Minna Vanhala-Harmanen: Nuorille vastuullinen työelämästartti *blog.barona.fi*. Viitattu 8.7.2020.
31. ↑  Baronalta ja Luonalta karanteeniasuntoja vierastyöntekijöille *Rakennuslehti*.  30.3.2020. Viitattu 8.7.2020.
32. ↑  Yritysten on kirkastettava yhteiskunnallinen roolinsa – niin myös Baronan *Oikotie Työpaikat*.  12.3.2020. Viitattu 8.7.2020.

Aiheesta muualla
----------------

* Baronan kotisivut
* Henkilöstöpalveluyritysten liitto HPL